தமக்கு தெரிந்தவர்கள், தமக்கு பின்னால் வருகின்றவர்கள் என்ற முகஸ்துதிதியின் அடிப்படையில் தெரிவுகள் இடம்பெறுமாயின் தமிழ்தேசிய கூட்டமைப்பு ஏற்கனவே பெற்ற ஆசனங்களையும், மீண்டும் இழக்கும் நிலைகூட ஏற்படலாம். மக்களின் அங்கீகராத்துடன், மக்கள் செல்வாக்கு வைத்துள்ளவர்களை இனங்கண்டு அவர்களை வேட்பாளர்களாக தெரிவு செய்யும்பட்சத்திலேயே தமிழ்தேசிய கூட்டமைப்பின் ஆசனம் அதிகரிக்க வாய்ப்புள்ளது. கடந்த காலங்களிலும் தமிழ்தேசிய கூட்டமைப்பு தொடர்பில் சில விமர்சனங்களும் வெளிவந்துகொண்டிருக்கின்றன. மாலைக்கும், கௌரவத்திற்கும் ஆசை கொள்பவர்கள் உள்வாங்கப்பட்டால் கூட்டமைப்பின் வாக்கு குறைவடைய சந்தர்ப்பம் ஏற்படும். பெண்கள் பிரதிநிதித்துவம் தொடர்பிலும் பேசப்படுகின்ற சூழலும் இருக்கின்றது. தமிழ்தேசிய கூட்டமைப்பில் இருந்து பிரிந்து நிற்கின்ற சில கட்சிகளும் மாகாணதேர்தலில் களமிறங்க அதிக வாய்ப்புள்ளது. இதனாலும் வாக்குகள் பிரிவதற்கும் அதிக சந்தர்ப்பம் உள்ளது. எல்லோரையும் ஒன்றிணைத்து செயற்பட்டால் வாக்கு வங்கியை அதிகரிப்பதற்கு வழியேற்படும். தமிழ் கட்சிகள் எல்லாம் ஒன்றிணைக்கப்படுமா? என்ற வினாவும் இருக்கின்றது. தாம் முதலமைச்சரை பெறாமையினால், குறைந்த காலத்திற்கே அமைச்சு பதவியினை பெற்றமையினால் எம்மால் தற்போதைய நிலையில் அபிவிருத்திகளை தமிழ்பிரதேசங்களில் செய்ய முடியாதுள்ளது. அரசியலில் குறிப்பாக ஆளும்கட்சிகளாக, அமைச்சர்களாக புதிதாக உள்வாங்கப்பட்டிருக்கின்றமையினால் இப்போதுதான் கற்றுவருகின்றோம் என்ற கருத்துக்களையும் தமிழ்தேசிய கூட்டமைப்பை சார்ந்தவர்கள் சிலர் கூறிவருகின்றனர். இவ்வாறான கருத்துக்களை தொடர்ச்சியாக மக்களிடம் விதைத்து வரமுடியாது. அவ்வாறு விதைக்கும் கருத்துக்களை கேட்பதற்கும் மக்கள் தயாராகவும் இல்லை.